เครือซีพี-TRUE ร่วมโครงการ “ค่ายเยาวชน รักษ์พงไพร” มุ่งอนุรักษ์ป่าไม้-สิ่งแวดล้อม
เครือซีพี-TRUE เข้าร่วมโครงการค่ายเยาวชน รักษ์พงไพร เฉลิมพระเกียรติ 60 พรรษาสมเด็จพระเทพรัตนราชสุดาฯ สยามบรมราชกุมารี” ปีที่ 8 เพื่อการอนุรักษ์ทรัพยากรป่าไม้ มุ่งหลักสูตรการตลาดที่ปรับตัวเข้ากับยุคดิจิทัล
เครือซีพี-TRUE เข้าร่วมโครงการค่ายเยาวชน รักษ์พงไพร เฉลิมพระเกียรติ 60 พรรษาสมเด็จพระเทพรัตนราชสุดาฯ สยามบรมราชกุมารี” ปีที่ 8 เพื่อการอนุรักษ์ทรัพยากรป่าไม้ มุ่งหลักสูตรการตลาดที่ปรับตัวเข้ากับยุคดิจิทัล
26 พ.ค. 2565

ดร.จรัลธาดา กรรณสูต องคมนตรี และประธานกรรมการ มูลนิธิสวนสมเด็จพระนางเจ้าสิริกิติ์ฯ เปิดเผยว่า เป็นประธานเปิดโครงการ “ค่ายเยาวชน…รักษ์พงไพร เฉลิมพระเกียรติ 60 พรรษา สมเด็จพระเทพรัตนราชสุดาฯ สยามบรมราชกุมารี” ประจำปี 2565 ซึ่งมูลนิธิสวนสมเด็จพระนางเจ้าสิริกิติ์ฯ พร้อมด้วย 13 องค์กรภาครัฐ อาทิ สำนักงานคณะกรรมการการศึกษาขั้นพื้นฐาน กระทรวงศึกษาธิการ กระทรวงทรัพยากรธรรมชาติและสิ่งแวดล้อม กระทรวงเกษตรและสหกรณ์ กรุงเทพมหานคร และภาคเอกชน
ทั้งนี้ ได้แก่ บริษัท เครือเจริญโภคภัณฑ์ จำกัด หรือ CP โดย นางสาววรัญญา ธนะเพทย์  ผู้จัดการ ด้านพัฒนาความยั่งยืนภาครัฐและกิจการสัมพันธ์ และกลุ่ม บริษัท ทรู คอร์ปอเรชั่น จำกัด (มหาชน) หรือ TRUE โดย นายประพาฬพงษ์ มากนวล รองผู้อำนวยการ ฝ่ายกิจกรรมองค์กร เพื่อสังคม ร่วมกันจัดขึ้น ณ ศูนย์ศึกษาธรรมชาติและสัตว์ป่า ของกรมอุทยานแห่งชาติฯ และศูนย์การเรียนรู้เพื่อการอนุรักษ์ทรัพยากรป่าไม้ตามแนวพระราชดำริ ของกรมป่าไม้ รวม 32 แห่งทั่วประเทศ ซึ่งในปีนี้ได้มีการเพิ่มศูนย์การเรียนรู้ใหม่จำนวน 1 ศูนย์ ณ โครงการชั่งหัวมัน ตามพระราชดำริ (พ.ศ. 2552) ตำบล เขากระปุก อำเภอท่ายาง จังหวัดเพชรบุรี
สำหรับเครือเจริญโภคภัณฑ์และกลุ่มทรู ได้เข้าร่วมพัฒนาหลักสูตรสำหรับเยาวชนที่เข้าร่วมโครงการ “ค่ายเยาวชน…รักษ์พงไพร เฉลิมพระเกียรติฯ” โดยเครือเจริญโภคภัณฑ์ ได้ร่วมกับศูนย์การเรียนรู้ เพื่อการอนุรักษ์ทรัพยากรป่าไม้ตามแนวพระราชดำริ กรมป่าไม้ จังหวัดน่าน น้อมนำแนวพระราชดำริ “สร้างป่า สร้างรายได้” อบรมเยาวชนที่ศูนย์ภูฟ้าพัฒนา และต่อยอดสู่โรงเรียนสังกัด สพฐ. 24 แห่งใน อ.เฉลิมพระเกียรติ และ อ.บ่อเกลือ จ.น่าน โดยมีการถ่ายทอดองค์ความรู้การเพาะปลูกพืชอย่างถูกวิธี พร้อมปลูกฝังการรักษาทรัพยากรธรรมชาติและสิ่งแวดล้อมควบคู่กันไปด้วย รวมถึงมีการนำหลักสูตรการตลาดที่ปรับตัวเข้ากับยุคดิจิทัล เพื่อให้สามารถนำไปต่อยอดการขายผลิตภัณฑ์ในชุมชนอย่างยั่งยืน
ขณะที่กลุ่มทรู นำเสนอหลักสูตร “เรียนรู้คุณค่าพรรณไม้ด้วยเทคโนโลยี” ผ่านแอปพลิเคชัน We Grow ให้กับครูและเยาวชนที่เข้าอบรมในโครงการฯ ทั่วประเทศ ซึ่ง We Grow เป็นแอปพลิเคชันที่กลุ่มทรู สร้างสรรค์ขึ้น เพื่อเป็นกลไกสนับสนุนการปลูกต้นไม้ในสังคมยุคใหม่ให้ปลูกแล้วแชร์ข้อมูล
โดยปัจจุบัน มีจำนวนต้นไม้ที่ปลูกผ่านแอปกว่า 6,086,716 ต้น และดูดซับคาร์บอนกว่า 279,390 ตัน โดยผู้ใช้งานสามารถติดตามอัปเดตการเจริญเติบโตได้อย่างต่อเนื่อง แลกเปลี่ยนข้อมูลเชื่อมโยงเครือข่ายสังคมผู้ปลูกต้นไม้ รวมทั้งเป็นคลังข้อมูล ความรู้เรื่องต้นไม้ที่ใหญ่ที่สุด ยิ่งไปกว่านั้นกลุ่มทรูยังได้นำแอปพลิเคชัน ดูนก (Doo Nok) ที่รวบรวมข้อมูลนกในประเทศไทยกว่า 900 ชนิดมาใช้เป็นเครื่องมือในการศึกษาเรื่องนกอีกด้วย
สำหรับ โครงการในปีนี้ที่โรคโควิด-19 ยังคงแพร่ระบาดอยู่ จึงได้ปรับลดจำนวนเยาวชนเข้าร่วมกิจกรรมจาก 60 คน เหลือ 30 คน และยังคงรูปแบบการจัดค่ายออนไลน์โดยไลฟ์ผ่าน เฟซบุ๊กแฟนเพจ ค่ายเยาวชน…รักษ์พงไพรฯ เพื่อให้เยาวชนจากทั่วประเทศสามารถเรียนได้พร้อมกัน โดยในปี 2563 ผู้เข้าถึงการไลฟ์มีจำนวน 7,718 ราย และ รับชมผ่าน True Vroom แบ่งเป็นโรงเรียนต่างจังหวัด 9 แห่ง นักเรียน ครู และเจ้าหน้าที่ศูนย์ศึกษาธรรมชาติกว่า  592 คน มียอดการเรียนรู้เพิ่มเติมทั้งสิ้น 8,310 คน สรุปยอดจำนวนนักเรียน ครู ศึกษานิเทศก์และนักวิชาการศึกษาที่เข้าร่วมโครงการ “ค่ายเยาวชน…รักษ์พงไพร เฉลิมพระเกียรติ 60 พรรษา สมเด็จพระเทพรัตนราชสุดาฯ สยามบรมราชกุมารี” รวมทั้งสิ้นกว่า 50,000 คน